arnastofnun/IGC-2024 huggingface dataset:
Opinberir sjóðir og innheimta ríkisins Þingsályktunartillaga - þingskjal nr. 390

1989. – 1059 ár frá stofnun Alþingis.

112. löggjafarþing. – 248 . mál.

Sþ.

390. Tillaga til þingsályktunar um að bankar og sparisjóðir annist alla opinbera sjóði og innheimtu ríkisins.

Flm.: Ásgeir Hannes Eiríksson.

Alþingi ályktar að fela ríkisstjórninni að kanna hvort hagkvæmt sé að sameina alla opinbera innheimtu og fela hana viðskiptabönkum og sparisjóðum. Einnig að þeir annist afgreiðslu fyrir opinbera sjóði sem nú hafa eigin afgreiðslur.

Könnuninni verði lokið fyrir þingbyrjun haustið 1990.

Greinargerð.

Margar ríkisstofnanir hafa komið sér upp eigin innheimtukerfi. Má þar nefna Ríkisútvarpið, sjúkrasamlög, gjaldheimtur og fleiri stjórnardeildir. Þá eru opinberir sjóðir með eigin afgreiðslur, eins og Byggingarsjóður ríkisins, Lánasjóður íslenskra námsmanna og fleiri.

Fljótt á litið sýnast hér margar hendur vera að vinna sömu verkin með meiri kostnaði en til þarf. Því er rétt að kanna hvort hægt sé að sameina afgreiðslur og innheimtuskrifstofur fyrir ýmsa opinbera þjónustu og gjöld á eina hendi. Síðan má fela viðskiptabönkum og sparisjóðum að annast starfsemina fyrir ríkið, stofnanir þess og deildir, önnur opinber fyrirtæki og sjóði.

Rekstur opinberra sjóða og innheimta gjalda er í eðli sínu hrein bankastarfsemi. Þess vegna er hvorki eðlilegt né hagkvæmt að halda úti sérstökum skrifstofum til að inna þau verk af hendi því að bankakerfinu er ekkert að vanbúnaði að bæta þessum verkefnum á sig með hæfilegri aðlögun og mun minni kostnaði.

Bankar þyrftu þá jafnframt að láta af þeirri starfsemi sem ekki getur kallast hrein bankastarfsemi og einstaklingar geta vel tekið við. Það er bæði hagkvæm og eðlileg verkaskipting í þjóðfélaginu.

Með hinni miklu tölvuvæðingu, sem orðið hefur að undanförnu, hafa opnast nýir möguleikar til að einfalda og samræma þjónustu og innheimtu af þessu tagi. Þessa möguleika er sjálfsagt og eðlilegt að nýta eftir föngum enda fylgi því bæði einföldun og sparnaður. Rétt er að bjóða þessa þjónustu út á meðal banka og sparisjóða.

Þá er rétt að kanna á hvern hátt má brjóta upp starfsemi Seðlabanka Íslands og færa til viðskiptabanka og sparisjóða.

Því er lagt til að ríkisstjórnin láti kanna þessa möguleika og skili Alþingi niðurstöðum fyrir þingbyrjun haustið 1990. Þessi þingsályktunartillaga er flutt í samfloti við tillögu um nánari skilgreiningu á bankarekstri.
Sameining sveitabýla í hagræðingarskyni Þingsályktunartillaga - þingskjal nr. 448

1989. – 1059 ár frá stofnun Alþingis.

112. löggjafarþing. – 253 . mál.

Sþ.

448. Tillaga til þingsályktunar um sameiningu sveitabýla í hagræðingarskyni.

Flm.: Ásgeir Hannes Eiríksson.

Alþingi ályktar að fela landbúnaðarráðherra að kanna hvort hagræða megi í landbúnaði með því að sameina sveitabýli í búrekstri. Könnuninni skal lokið fyrir þingbyrjun haustið 1990.

Greinargerð.

Atvinnurekendur í flestum greinum atvinnulífsins eru stöðugt að sameina fyrirtæki sín og rekstur með aukna hagræðingu fyrir augum. Sama lögmál gildir um atvinnurekstur í landbúnaði. Því er rétt að láta kanna á hvern hátt slíkri sameiningu verður best á komið til að hagræða í búrekstri landsmanna. Það leiðir væntanlega til aukins sparnaðar í þjóðarbúinu.

Stutt er síðan þrjú myndarleg býli lögðu saman og fylgdi því strax aukin hagræðing. Þannig eru nú samtals 12 dráttarvélar á þessum býlum ásamt viðeigandi fylgibúnaði og þeim má strax fækka verulega svo að lítið dæmi sé tekið um hagræðingu. Svona má halda áfram.

Þá er einnig ástæða til að kanna hvort rétt sé að veita í þessu skyni fé af greiðslum til landbúnaðarins sem annars færu til annarra verkefna. Aukin hagræðing mundi bæta bændum strax allan hugsanlegan tekjumissi.
Tilfærsla gjalddaga í þjóðfélaginu Þingsályktunartillaga - þingskjal nr. 449

1989. – 1059 ár frá stofnun Alþingis.

112. löggjafarþing. – 254 . mál.

Sþ.

449. Tillaga til þingsályktunar um að færa til gjalddaga í þjóðfélaginu.

Flm.: Ásgeir Hannes Eiríksson.

Alþingi ályktar að fela fjármálaráðherra að kanna hvort hagstætt er fyrir þjóðfélagið að færa til uppgjörs- og gjalddaga. Könnuninni skal lokið fyrir þingbyrjun haustið 1990.

Greinargerð.

Gjalddagar í þjóðfélaginu hafa yfirleitt verið bundnir við mánaðamót. Það hefur í för með sér að álag nær þá hámarki í stofnunum og fyrirtækjum sem annast innheimtu og skýrslugerð þar að lútandi.

Tækjabúnaður allur og fjöldi starfsfólks miðast því við að geta annað starfseminni þegar álagið er mest. Þannig verður að kaupa afkastameiri og um leið dýrari tækjabúnað og ráða fleira starfsfólk en þörf krefur ef álaginu er jafnað út yfir allan mánuðinn. Sama gildir um að jafna öðrum gjalddögum yfir fleiri mánuði ársins. Má í þessu sambandi benda á að skammt er á milli gjalddaga staðgreiddra skatta og eindaga söluskatts í upphafi hvers mánaðar. Margir fleiri gjalddagar eru í upphafi hvers mánaðar sem auka enn álagið hjá opinberum stofnunum, bönkum, sparisjóðum og pósthúsum.

Því er hér lagt til að fjármálaráðherra láti kanna hvort hægt sé að færa til gjalddaga í þjóðfélaginu og dreifa þeim á fleiri daga mánaðarins eða mánuði ársins. Með því móti fæst væntanlega hagræðing og sparnaður, bæði fyrir ríki og einstaklinga.
Áfengiskaup opinberra embætta og stofnana Þingsályktunartillaga - þingskjal nr. 45

1989. – 1059 ár frá stofnun Alþingis.

112. löggjafarþing. – 45 . mál.

Sþ.

45. Tillaga til þingsályktunar um áfengiskaup opinberra embætta og stofnana.

Flm.: Stefán Valgeirsson.

Alþingi ályktar að frá 1. janúar 1990 skuli öll áfengiskaup opinberra embætta og stofnana, sem eiga sér stað hjá Áfengis- og tóbaksverslun ríkisins, vera greidd og bókfærð á útsöluverði ÁTVR eins og það er þegar kaupin eru gerð.

Greinargerð.

Að undanförnu hafa birst í fjölmiðlum fréttir af kaupum ýmissa opinberra aðila á áfengi hjá ÁTVR á sérkjörum, þ.e. miklu lægra verði en útsöluverði ÁTVR. Færsla á áfengiskaupum í ríkisbókhaldi og ríkisreikningum á öðru verði en almennt tíðkast er til þess fallin að torvelda þeim sem vilja kynna sér þessi mál að meta umfang og réttmæti áfengiskaupa á vegum hins opinbera. Þess vegna er þessi tillaga flutt.
Nýting lausra leigusala Þingsályktunartillaga - þingskjal nr. 450

1989. – 1059 ár frá stofnun Alþingis.

112. löggjafarþing. – 255 . mál.

Sþ.

450. Tillaga til þingsályktunar um að nýta lausa leigusali undir starfsemi á vegum ríkisins.

Flm.: Ásgeir Hannes Eiríksson.

Alþingi ályktar að fela ríkisstjórninni að láta athuga hvort hægt er að nýta lausa leigusali undir starfsemi á vegum ríkisins. Verkinu verði lokið fyrir þingbyrjun haustið 1990.

Greinargerð.

Opinber starfsemi kallar stöðugt á meira húsnæði þrátt fyrir það að víða sé gætt aðhalds. Ríkið virðist þenjast út á hverjum degi. Nú eru þær aðstæður í þjóðfélaginu að ekki er ráðlegt að leggja í stofnkostnað við ný mannvirki á vegum ríkisins. Þess vegna er rétt að láta skoða hvort ekki má nota ýmsa sali, sem leigðir eru út, undir starfsemi ríkisins sem er á hrakhólum með húsnæði um landið. Þannig stendur fjöldi veitingasala auður og ónotaður á daginn og líka oft á kvöldin. Einnig eru fjölmargir salir í eigu félagasamtaka leigðir út og standa þeir líka auðir mikinn hluta sólarhringsins.

Víða er tímabundin þörf fyrir húsnæði hjá ríkinu og þá sérstaklega í skólakerfinu. Því er rétt að kanna hvort nýta megi veitingasali og sali félagasamtaka sem annars standa auðir þann tíma sem kennsla fer fram á daginn. Hugsanlega má leysa húsnæðisvanda hjá ýmsum skólum á þann hátt án þess að leggja í kostnað við nýsmíðar eða innréttingar á leiguhúsnæði.

Háskóli Íslands hefur aðeins farið inn á þessa braut og því vaknar sú spurning hvort slíkir leigusalir mundu leysa vanda Háskólans á Akureyri fyrst í stað. Á sama hátt má hugsanlega leysa vanda fleiri skóla. Fjöldi sala er til dæmis í Ármúlahverfi í Reykjavík, bæði í veitingahúsum og í eigu félagasamtaka. Eins má væntanlega leysa húsnæðisvanda í öðrum opinberum rekstri.
Flugmálaáætlun 1990–1993 Stjórnartillaga - þingskjal nr. 485

1989. – 1059 ár frá stofnun Alþingis.

112. löggjafarþing. – 268 . mál.

Sþ.

485. Tillaga til þingsályktunar um flugmálaáætlun árin 1990–1993.

(Lögð fyrir Alþingi á 112. löggjafarþingi 1989.)

(Textinn er ekki til tölvutækur.)
Tilfærsla verkefna og tekjustofna frá ríki til sveitarfélaga og héraða Þingsályktunartillaga - þingskjal nr. 49

1989. – 1059 ár frá stofnun Alþingis.

112. löggjafarþing. – 49 . mál.

Sþ.

49. Tillaga til þingsályktunar um aukin verkefni sveitarfélaga.

Flm.: Birgir Ísl. Gunnarsson, Geir H. Haarde, Salome Þorkelsdóttir,

Guðmundur H. Garðarsson.

Alþingi ályktar að skora á ríkisstjórnina að hefja nú þegar í samvinnu við Samband íslenskra sveitarfélaga skipulega vinnu við undirbúning lagafrumvarpa um aukin verkefni sveitarfélaga og samsvarandi tilfærslu tekjustofna frá ríkinu.

Greinargerð.

Á síðastliðnu vori voru samþykkt ný lög um verkaskiptingu ríkis og sveitarfélaga. Þau lög eru góður áfangi að skýrari verkaskiptingu þessara aðila. Þegar upp er staðið eftir þann áfanga kemur þó í ljós að í raun voru fleiri verkefni færð til ríkisins en til sveitarfélaganna. Hugmyndir um að efla sjálfstæði sveitarfélaganna, færa valdið út í héruðin og draga úr miðstýringu náðist ekki nema að litlu leyti fram við þessa lagasetningu. Því er nauðsynlegt að hefja nú þegar að nýju skipulega vinnu við breytta verkaskiptingu ríkis og sveitarfélaga þar sem markmiðið verði að sveitarfélögin fái aukin verkefni. Sem dæmi um slík verkefni má nefna heilsugæslu, grunnskóla og löggæslu. Jafnframt auknum verkefnum til sveitarfélaga þarf að flytja tekjustofna frá ríki til sveitarfélaga þannig að heildarskattbyrði aukist ekki.

Með þingsályktunartillögu þessari er birt sem fylgiskjal ályktun 28. landsfundar Sjálfstæðisflokksins 4.–8. október sl. um sveitarstjórnarmál.

Fylgiskjal.

28. landsfundur Sjálfstæðisflokksins 1989.

Ályktun um sveitarstjórnarmál.

Sjálfstæðisflokkurinn leggur ríka áherslu á sjálfstæði sveitarfélaganna. Sjálfstæðisflokkurinn vill draga úr miðstýringu í stjórnsýslukerfinu með því að dreifa valdi og ábyrgð í auknum mæli til sveitarfélaganna.

Auknar kröfur til menntunar, heilbrigðis- og félagsþjónustu, samgangna og umhverfismála mun á næstu árum hafa veruleg áhrif á atvinnulíf, byggðaþróun, velferð og menningu í landinu. Þeirri þróun verða sveitarfélögin að geta mætt af nægum styrk, hvert og eitt, með samruna eða samvinnu um einstök verkefni.

Verkefni er tengjast nýjum viðhorfum og þörfum í samfélaginu kalla á þekkingu heimamanna. Sveitarfélögin eru það stjórnvald sem stendur fólkinu næst. Þess vegna leggur Sjálfstæðisflokkurinn áherslu á öflug sveitarfélög sem starfa saman með frjálsum hætti í héruðum og landshlutum.

Sjálfstæðisflokkurinn leggur áherslu á að tekjustofnalög á hverjum tíma tryggi sveitarfélögunum tekjur samfara auknum lögboðnum verkefnum. Tryggja verður sveitarstjórnum fullt frelsi til þess að verðleggja þá þjónustu sem þau veita.

Sveitarfélögin geta einungis með traustum tekjustofnum sinnt lögboðnum verkefnum á þeim sviðum sem byggðin í landinu þarf á að halda.

Landsfundurinn leggur áherslu á að þjónustusvið sveitarfélaga verði endurmetið með hliðsjón af nýrri verkaskiptingu ríkis og sveitarfélaga og mögulegri einkavæðingu þjónustuverkefna.

Sjálfstæðisflokkurinn vill treysta búsetu í landinu og jafna aðstöðu í landshlutum. Þar gegna sveitarfélögin viðamiklu hlutverki.
Frestun á fundum Alþingis Þingsályktun - þingskjal nr. 497

112. löggjafarþing 1989–1990.

Nr. 3/112.

Þskj. 497 - 256. mál.

Þingsályktun um samþykki til frestunar á fundum Alþingis samkvæmt 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 22. desember 1989 eða síðar ef henta þykir enda verði það kvatt saman á ný eigi síðar en 22. janúar 1990.

Samþykkt á Alþingi 22. desember 1989.
Heilsufarsbók Þingsályktunartillaga - þingskjal nr. 68

1989. – 1059 ár frá stofnun Alþingis.

112. löggjafarþing. – 68 . mál.

Sþ.

68. Tillaga til þingsályktunar um heilsufarsbók.

Flm.: Guðrún Agnarsdóttir, Anna Ólafsdóttir Björnsson,

Danfríður Skarphéðinsdóttir, Kristín Einarsdóttir,

Málmfríður Sigurðardóttir, Þórhildur Þorleifsdóttir.

Alþingi ályktar að fela heilbrigðisráðherra í samráði við landlækni að láta hanna heilsufarsbók sem fylgi hverjum einstaklingi frá vöggu til grafar.

Í heilsufarsbókina skulu skráðar jafnóðum allar þær upplýsingar um heilsufar einstaklingsins sem máli skipta, svo sem sjúkdómar, læknismeðferð og lyfjanotkun.

Greinargerð.

Skráning og varðveisla ýmissa upplýsinga um heilsufar einstaklinga hefur farið vaxandi á undanförnum árum og áratugum. Þessar upplýsingar er langoftast að finna hjá heimilis- eða heilsugæslulækni hvers einstaklings en einnig hjá sjúkrahúsum eða öðrum rannsókna- eða meðferðarstofnunum. Þrátt fyrir aukna tækni á tölvuöld er þó skipulag á þessum upplýsingum með ýmsum hætti og oft þarf víða að leita fanga til þess að fá heildarupplýsingar um heilsufar fólks. Allt of sjaldan hefur sjúklingurinn sjálfur yfirsýn yfir eigið heilsufar, tímasetningu og niðurstöður rannsókna og læknismeðferðar sem hann hefur fengið (t.d. bólusetningar, lyfjagjöf, skurðaðgerðir o.fl.). Þetta viðheldur vankunnáttu almennings og er ekki í samræmi við stefnu heilbrigðisyfirvalda sem hvetur til aukinna forvarna og frumkvæðis einstaklinga til að taka ábyrgð á eigin heilsugæslu. Til þess að svo geti orðið þarf aukna og skipulega heilbrigðisfræðslu, bæði í skólum og meðal almennings. Fræðslan ein sér nægir þó ekki til að tryggja það að einstaklingar taki ábyrgð á eigin heilsuvernd. Þeim verður jafnframt að vera það kleift efnahagslega og félagslega að velja sér lifnaðarhætti í samræmi við þá heilbrigðisfræðslu sem stunduð er. Stjórnvöld hafa mikilvægu hlutverki að gegna í þessum efnum. Þeim ber t.d. að samstilla ýmsa þætti stjórnsýslunnar þannig að þeir verði samvirkir til að ná markmiðum heilbrigðisfræðslu. Einn þáttur þess að auka hlutdeild almennings í eigin heilsuvernd er að gefa fólki kost á því að skrá í eina bók allt það sem við kemur heilsufari þess. Upplýsingarnar eru þannig í fórum einstaklingsins eða umsjáraðila hans allt frá vöggu til grafar auk þess sem þær er að finna hjá viðkomandi aðilum heilbrigðisþjónustunnar.

Heilsufarsbækur hafa verið notaðar meðal ýmissa annarra þjóða um nokkurt skeið með góðum árangri. Slíkt skipulag eykur vitneskju einstaklingsins um eigið heilbrigði og heilsufar og skírskotar jafnframt til ábyrgðar og hvetur til þátttöku. Heilsufarsbók er því í fyllsta samræmi við yfirlýst markmið og stefnu heilbrigðisyfirvalda.
Varðveisla ljósvakaefnis Þingsályktunartillaga - þingskjal nr. 71

1989. – 1059 ár frá stofnun Alþingis.

112. löggjafarþing. – 71 . mál.

Sþ.

71. Tillaga til þingsályktunar um athugun á varðveislu ljósvakaefnis.

Flm.: Birgir Ísl. Gunnarsson, Friðjón Þórðarson, Friðrik Sophusson,

Pálmi Jónsson.

Alþingi ályktar að skora á ríkisstjórnina að láta fram fara athugun á því hvernig best verði staðið að skipulegri varðveislu ljósvakaefnis sem hafi menningarsögulegt gildi eða geti verið mikilvægt fyrir rannsóknir næstu kynslóða á sögu lands og þjóðar.

Greinargerð.

Heimildir um íslenska sögu fyrri alda er ekki síst að finna í alls kyns prentuðu eða skrifuðu máli. Sendibréf, minnisblöð, dagbækur og fleira þess háttar hafa verið ómetanlegar heimildir við skrásetningu sögu þjóðarinnar eða einstakra persóna. Þótt nú sé mikið gefið út af alls kyns prentuðu máli hafa samt ýmsir áhyggjur af því að það geti verið nokkuð gloppótt sem heimild til sagnaritunar fyrir þær kynslóðir sem á eftir koma.

Það færist stöðugt í vöxt að minnisblöð, orðsendingar og annað efni af ýmsu tagi sé sent með tölvum á milli manna og hverfi síðan. Mjög mikið efni er flutt á öldum ljósvakans í sjónvarpi eða útvarpi og mest af því hverfur og gleymist. Gífurlegar heimildir liggja í margs konar útvarps- og sjónvarpsefni og engin trygging er fyrir því að slíkt efni sé varðveitt. Þar ræður mestu um hvort innan einstakra stofnana sé áhugi á slíkri heimildasöfnun. Gefur auga leið að það er tilviljunum háð. Engar reglur eru til um hvað beri að geyma né hver eigi að varðveita það. Ríkisútvarpið á allgott safn af ljósvakaefni, en þó er ljóst að margs konar efni hefur glatast, m.a. margt áhugavert sjónvarpsefni. Flutningsmönnum er ekki kunnugt um hvernig geymslu er háttað hjá öðrum ljósvakamiðlum.

Þingsályktunartillaga þessi er flutt til að það verði kannað með skipulegum hætti hvernig varðveislu ljósvakaefnis verði best hagað. Er ljóst að það má ekki lengur vera tilviljunum háð hvað af slíku efni sé varðveitt, hver varðveiti og hvernig háttað sé aðgangi að slíku efni. Á að leggja varðveisluskyldu á einstakar stofnanir? Á að koma upp sérstöku ljósvakasafni, t.d. í tengslum við væntanlega þjóðarbókhlöðu eða þjóðskjalasafn? Hver á að meta hvað beri að varðveita og hvað fari í glatkistuna? Er þörf sérstakrar lagasetningar í þessu sambandi? Þetta eru dæmi um spurningar sem leita þarf svara við og er sá tilgangur þessarar þingsályktunartillögu að mál þetta verði athugað og tillögur samdar í kjölfar slíkrar athugunar.
Fullgilding Evrópusamnings um varnir gegn pyndingum Nefndarálit - þingskjal nr. 1000

1989–90. – 1059 ár frá stofnun Alþingis.

112. löggjafarþing. – 455 . mál.

Sþ.

1000. Nefndarálit um till. til þál. um fullgildingu Evrópusamnings um varnir gegn pyndingum og ómannlegri eða vanvirðandi meðferð eða refsingu.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 23. apríl 1990.

Jóhann Einvarðsson,

form., frsm.

Hjörleifur Guttormsson,

fundaskr.

Birgir Ísl. Gunnarsson.

Ey. Kon. Jónsson.

Karl Steinar Guðnason.

Guðmundur G. Þórarinsson.

Kristín Einarsdóttir.
Samningur um viðurkenningu á niðurstöðum prófana Nefndarálit - þingskjal nr. 1001

1989–90. – 1059 ár frá stofnun Alþingis.

112. löggjafarþing. – 466 . mál.

Sþ.

1001. Nefndarálit um till. til þál. um staðfestingu samnings um gagnkvæma viðurkenningu á niðurstöðum prófana og staðfestingum á samræmi.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 23. apríl 1990.

Jóhann Einvarðsson,

form., frsm.

Hjörleifur Guttormsson,

fundaskr.

Birgir Ísl. Gunnarsson.

Ey. Kon. Jónsson.

Kristín Einarsdóttir.

Guðmundur G. Þórarinsson.

Karl Steinar Guðnason.
Starfsreglur Íslandsdeildar Alþjóðaþingmannasambandsins Nefndarálit - þingskjal nr. 1002

1989–90. – 1059 ár frá stofnun Alþingis.

112. löggjafarþing. – 110 . mál.

Sþ.

1002. Nefndarálit um till. til þál. um starfsreglur Íslandsdeildar Alþjóðaþingmannasambandsins.

Frá utanríkismálanefnd.

Nefndin hefur fjallað um tillöguna. Á þingi Alþjóðaþingmannasambandsins, sem haldið var í Nikósíu 2.–7. apríl sl., voru gerðar nokkrar breytingar á lögum sambandsins. Vegna þeirra breytinga er nauðsynlegt að fella brott ákvæði 3. mgr. 3. gr. starfsreglnanna. Þá telur nefndin einnig að best fari á því að breyta lítillega 1. gr. reglnanna þar sem vísað er til tilgangs og laga sambandsins. Í ljósi þessa leggur nefndin til að tillagan verði samþykkt með eftirfarandi

BREYTINGUM:

1. Við 1. gr. Í stað orðanna „tilgang sambandsins, sbr. lög þess sem fylgja með starfsreglum þessum“ komi: lög sambandsins.

2. Við 3. gr. 3. mgr. falli brott.

Alþingi, 23. apríl 1990.

Jóhann Einvarðsson,

form., frsm.

Hjörleifur Guttormsson,

fundaskr.

Birgir Ísl. Gunnarsson.

Ey. Kon. Jónsson.

Guðmundur G. Þórarinsson.

Kristín Einarsdóttir.

Karl Steinar Guðnason.
Mötuneyti og heimavistir fyrir framhaldsskólanemendur Nefndarálit - þingskjal nr. 1039

1989–90. – 1059 ár frá stofnun Alþingis.

112. löggjafarþing. – 169 . mál.

Sþ.

1039. Nefndarálit um till. til þál. um mötuneyti og heimavistir fyrir framhaldsskólanemendur.

Frá félagsmálanefnd.

Nefndin hefur fjallað um tillöguna sem gerir ráð fyrir sérstöku átaki til að leysa mötuneytis- og húsnæðisvanda framhaldsskólanema sem stunda nám fjarri heimabyggð, gerð verði áætlun um uppbyggingu á þessu sviði og tryggð fjárveiting til þess þegar á árinu 1990.

Umsagnir bárust frá Bandalagi íslenskra sérskólanema, Bandalagi kennarafélaga, Fjölbrautaskólanum við Ármúla, fræðslustjóra Reykjavíkur, fræðslustjóra Vesturlands, fræðslustjóra Suðurlands, nemendafélagi Menntaskólans á Ísafirði, nemendafélagi Fjölbrautaskóla Suðurnesja, Skólafélagi Menntaskólans á Akureyri (Hugin) og Skólameistarafélagi Íslands. Allir þessir aðilar taka jákvætt undir efni tillögunnar.

Nefndin telur að með tillögunni sé tekið á brýnu hagsmunamáli framhaldsskólanemenda og aðstandenda þeirra og rétt sé að gerð verði áætlun sem miði að lausn þess. Nefndin mælir með samþykkt tillögunnar með breytingu sem gerð er tillaga um á sérstöku þingskjali.

Alþingi, 24. apríl 1990.

Hjörleifur Guttormsson,

form., frsm.

Rannveig Guðmundsdóttir,

fundaskr.

Birgir Ísl. Gunnarsson.

Alexander Stefánsson.

Guðni Ágústsson.

Kristinn Pétursson.

Anna Ólafsdóttir Björnsson.
Mötuneyti og heimavistir fyrir framhaldsskólanemendur Breytingartillaga - þingskjal nr. 1040

1989–90. – 1059 ár frá stofnun Alþingis.

112. löggjafarþing. – 169 . mál.

Sþ.

1040. Breytingartillaga við till. til þál. um mötuneyti og heimavistir fyrir framhaldsskólanemendur.

Frá félagsmálanefnd.

Tillgr. orðist svo:

Alþingi ályktar að fela ríkisstjórninni að gera áætlun sem miði að því að leysa mötuneytis- og húsnæðisvanda framhaldsskólanema sem stunda nám fjarri sinni heimabyggð og marka stefnu um framkvæmdir í þessu skyni.
Alþjóðasamþykkt um stefnu í atvinnumálum Nefndarálit - þingskjal nr. 1043

1989–90. – 1059 ár frá stofnun Alþingis.

112. löggjafarþing. – 493 . mál.

Sþ.

1043. Nefndarálit um till. til þál. um fullgildingu á alþjóðasamþykkt nr. 122 um stefnu í atvinnumálum.

Frá félagsmálanefnd.

Nefndin hefur fjallað um tillöguna. Á fund nefndarinnar komu Hrafnhildur Stefánsdóttir frá Vinnuveitendasambandi Íslands, Gylfi Kristinsson frá félagsmálaráðuneyti og Sigurður Jóhannesson frá Bandalagi starfsmanna ríkis og bæja. Einnig var lögð fram á fundi nefndarinnar umsögn VSÍ um tillöguna.

Leggur nefndin til að tillagan verði samþykkt óbreytt.

Alþingi, 24. apríl 1990.

Hjörleifur Guttormsson,

form., frsm.

Rannveig Guðmundsdóttir,

fundaskr.

Birgir Ísl. Gunnarsson.

Alexander Stefánsson.

Guðni Ágústsson.

Kristinn Pétursson.

Anna Ólafsdóttir Björnsson.
Ofbeldi í myndmiðlum Breytingartillaga - þingskjal nr. 1044

1989–90. – 1059 ár frá stofnun Alþingis.

112. löggjafarþing. – 143 . mál.

Sþ.

1044. Breytingartillaga við till. til þál. um könnun á ofbeldi í myndmiðlum.

Frá félagsmálanefnd.

1. Tillgr. orðist svo:

Alþingi ályktar að skora á ríkisstjórnina að beita sér fyrir því að dregið verði verulega úr því ofbeldi sem börnum og öðrum er sýnt í sjónvarpi, kvikmyndum og á myndböndum og gerðar verði nauðsynlegar kannanir í þessu skyni.

2. Fyrirsögn till. verði: Till. til þál. um að draga úr ofbeldi í myndmiðlum.
Ofbeldi í myndmiðlum Þingsályktun - þingskjal nr. 1056

112. löggjafarþing 1989–1990.

Nr. 16/112.

Þskj. 1056 - 143. mál.

Þingsályktun um að draga úr ofbeldi í myndmiðlum.

Alþingi ályktar að skora á ríkisstjórnina að beita sér fyrir því að dregið verði verulega úr því ofbeldi sem börnum og öðrum er sýnt í sjónvarpi, kvikmyndum og á myndböndum og að gerðar verði nauðsynlegar kannanir í þessu skyni.

Samþykkt á Alþingi 26. apríl 1990.
Rammasamningur um samvinnu á sviði vísinda og tækni milli Íslands og Evrópubandalaganna Þingsályktun - þingskjal nr. 1057

112. löggjafarþing 1989–1990.

Nr. 17/112.

Þskj. 1057 - 454. mál.

Þingsályktun um staðfestingu rammasamnings um samvinnu á sviði vísinda og tækni milli Íslands og Evrópubandalaganna.

Alþingi ályktar að heimila ríkisstjórninni að staðfesta fyrir Íslands hönd rammasamning um samvinnu á sviði vísinda og tækni milli lýðveldisins Íslands og Evrópubandalaganna sem gerður var í Brussel 30. október 1989.

Samþykkt á Alþingi 26. apríl 1990.
Fullgilding Evrópusamnings um varnir gegn pyndingum Þingsályktun - þingskjal nr. 1058

112. löggjafarþing 1989–1990.

Nr. 18/112.

Þskj. 1058 - 455. mál.

Þingsályktun um fullgildingu Evrópusamnings um varnir gegn pyndingum og ómannlegri eða vanvirðandi meðferð eða refsingu.

Alþingi ályktar að heimila ríkisstjórninni að fullgilda Evrópusamning um varnir gegn pyndingum og ómannlegri eða vanvirðandi meðferð eða refsingu sem gerður var í Strasborg 26. nóvember 1987.

Samþykkt á Alþingi 26. apríl 1990.